Yhtiöiden mukaan maahanmuuttajat ovat merkittävä osa yhteiskuntaa ja taloutta.

Presidentti Donald Trump katseli eilen Super Bowlia golfklubilla West Palm Beachilla Floridassa. ZUMAWIRE / MVPHOTOS

Yhteensä 97 teknologiayhtiöitä, joiden joukossa Apple, Google, Facebook, Uber, Airbnb, Netflix, Snap ja Intel, ovat laatineet yhteisen kirjelmän, joka jätettiin myöhään sunnuntaina paikallista aikaa Ninth Circuit Court of Appeals -valitustuomioistuimeen.

Valituskirjelmässä yhtiöt tuomitsevat kiihkeästi Yhdysvaltain presidentin Donald Trumpin määräämän maahantulokiellon. Kirjelmässä painotetaan maahanmuuttajien merkitystä Yhdysvaltain taloudelle ja yhteiskunnalle.

Yhtiöt suunnittelivat alun perin kirjelmän jättämistä myöhemmin tällä viikolla, mutta nopeuttivat toimiaan viikonlopun aikana. Valitustuomioistuin hylkäsi sunnuntaina Trumpin hallinnon vaatimuksen palauttaa seitsemän muslimimaan kansalaisia koskenut maahantulokielto.

Trump raivosi asiasta koko viikonlopun ajan Twitterissä ja kutsui perjantaina maahantulokiellon kumonnutta tuomaria " niin kutsutuksi tuomariksi " , mikä on kuin suoraan trollien käsikirjasta.

Teknologiayhtiöiden lisäksi myös muiden alojen yhtiöt kuten Levi Strauss & Co sekä Chobani liittyivät kirjelmään.

- Maahanmuuttajat ovat tehneet monet kansakunnan suurimmista keksinnöistä ja luoneet maan innovatiivisimpia ja ikonisimpia yrityksiä, kirjelmässä todetaan.

Yhtiöt painottavat, että Yhdysvallat on jo pitkään ymmärtänyt, että kansaa on suojeltava niiltä, jotka haluavat vahingoittaa sitä.

- Mutta se on tehty niin, että samanaikaisesti on säilytetty perimmäinen sitoumuksemme toivottaa tervetulleeksi maahanmuuttajat - lisäämällä taustatutkimuksia ja muita kontrollitoimenpiteitä niille, jotka pyrkivät maahamme.

Epävakautta talouteen

Teknologiayritykset, jotka työllistävät valtavasti maahanmuuttajia eri osaamisalueilta, ovat kritisoineet Trumpin maahantulokieltoa voimakkaasti heti sen käyttöönotosta lähtien. Trumpin hallinto kielsi kolmeksi kuukaudeksi maahantulon seitsemän muslimienemmistöisen maan kansalaisilta ja kaikkien pakolaisten maahantulon neljäksi kuukaudeksi.

Wall Streetin ekonomistit ovat alkaneet huolestua Trumpin epävarmoista vaikutuksista markkinoille ja Yhdysvaltain talouskasvulle, kertoi talouslehti Bloomberg.

- Vaalien jälkeen sijoittajien, bisnesten ja kuluttajien tunnoissa ollut positiivinen muutos antoi ymmärtää, että veroleikkausten ja sääntelyn vähenemisen todennäköisyys oli suurempi kuin mielekkäiden kauppa- ja maahanmuuttorajoitusten todennäköisyys, kirjoitti Goldman Sachs Groupin ekonomistien nokkamies Alec Phillips viime viikolla.

- Vuodesta on kulunut yksi kuukausi, ja riskien tasapaino on mielestämme vähemmän positiivinen, hän jatkoi.

Lähteet: Bloomberg, The Independent